P6_TA(2006)0060

Soočenje Irana z mednarodno skupnostjo

Resolucija Evropskega parlamenta o soočenju Irana z mednarodno skupnostjo

Evropski parlament,

- ob upoštevanju svojih prejšnjih resolucij z dne 13. oktobra 2005 [1] in z dne 17. novembra 2005 [2] o Iranu,

- ob upoštevanju sklepov Sveta za splošne zadeve z dne 30. in 31. januarja 2006,

- ob upoštevanju resolucij sveta guvernerjev Mednarodne agencije za jedrsko energijo (IAEA) z dne 24. septembra 2005 in 4. februarja 2006 o izvajanju sporazuma o varovalnih ukrepih NPT v Islamski republiki Iran,

- ob upoštevanju poročil generalnega direktorja IAEA z dne 2. septembra 2005 in 18. novembra 2005 o izvajanju sporazuma o varovalnih ukrepih NPT v Islamski republiki Iran,

- ob upoštevanju Pogodbe o neširjenju jedrskega orožja (NPT) iz leta 1968 in zlasti člena IV Pogodbe, ki pravi da se "ničesar v tej pogodbi ne sme interpretirati tako, da bi bila s tem prizadeta neodtujljiva pravica vseh pogodbenic do razvoja raziskav, proizvodnje in uporabe jedrske energije v miroljubne namene brez diskriminacije in v skladu s členoma I in II te pogodbe",

- ob upoštevanju izjave E3-EU z dne 13. januarja 2006 in izjave britanskega zunanjega ministra Jacka Strawa po srečanju zunanjih ministrov Kitajske, Francije, Nemčije, Rusije, Velike Britanije, Združenih držav in visokega predstavnika Evropske unije v Londonu 30. januarja 2006,

- ob upoštevanju Pariškega sporazuma z dne 15. novembra 2004 med Islamsko republiko Iran (Iran) in Veliko Britanijo, Francijo in Nemčijo (E3) ter odločitve Irana z dne 1. avgusta 2005, da obnovi dejavnosti za obogatitev urana v nasprotju z določbami tega sporazuma,

- ob upoštevanju resolucije Generalne skupščine Združenih narodov z dne 11. januarja 2006 na svojem 60. zasedanju o spremljanju obveznosti jedrskega razoroževanja, o katerih je bil dosežen dogovor na konferencah o reviziji leta 1995 in 2000 pogodbenic Pogodbe o neširjenju jedrskega orožja,

- ob upoštevanju člena 103(4) svojega Poslovnika,

A. ker je v izjavah za javnost predsednik Ahmadinedžad Izraelu odrekel pravico do obstoja in zanikal obstoj holokavsta,

B. ker je generalni direktor IAEA Mohamed El Baradej že večkrat izrazil resno zaskrbljenost in poročal, da IAEA po dveh letih in pol intenzivnega nadzora in preiskav še vedno ne more razjasniti nekaterih pomembnih vprašanj,

C. ker se je Iran 1. avgusta 2005 odločil, da obnovi dejavnosti za obogatitev urana v nasprotju z obveznostmi iz Pariškega sporazuma in ker je Iran 8. avgusta 2005 v Isfahanu obnovil dejavnosti za obogatitev urana, 10. januarja 2006 pa je sprejel ukrepe za obnovitev dejavnosti za bogatenje urana,

D. ker se resolucija IAEA z dne 4. februarja 2006 nanaša na "pomanjkanje zaupanja" v miroljubne namene iranskega jedrskega programa in poudarja, da so "popolnoma pregledne dejavnosti Irana nujno potrebne za to, da bi lahko agencija razjasnila pomembna vprašanja",

E. ker je IAEA znova izrazila zaskrbljenost zaradi še vedno prisotnih vrzeli pri razumevanju številnih, s širjenjem povezanih vidikov iranskega jedrskega programa,

F. ker je IAEA od Irana že večkrat zahtevala, naj sodeluje pri pripravi poročil, in je ponudila več rešitev, med drugimi možnost bogatenja urana v Rusiji, vendar se Iran glede teh predlogov ni izjasnil,

G. ker je generalni direktor IAEA novembra 2005 poročal, da Iran poseduje dokument o postopkih za redukcijo uranovega heksafluorida (UF6) v kovino v majhnih količinah in postopkih o ulivanju in obdelavi obogatene, naravne in osiromašene uranove kovine v dele v obliki poloble, kar je po poročilih IAEA postopek za izdelavo sestavnih delov jedrskega orožja,

H. ker so se zunanji ministri Kitajske, Francije, Nemčije, Rusije, Velike Britanije in Združenih držav ter visoki predstavnik EU 30. januarja 2006 dogovorili, da naj IAEA na izrednem zasedanju svojega sveta poroča Varnostnemu svetu ZN, kar bi odložilo kakršno koli ukrepanje, dokler ne bodo poročilo generalnega direktorja IAEA na srečanju Sveta, dne 6. marca 2006, in katera koli resolucija sprejeti na tem srečanju,

I. ker je iranska vlada 5. februarja 2006 razglasila prekinitev prostovoljnega sodelovanja z IAEA in napovedala, da inšpekcijam IAEA ne bo več dovolila nenapovedanih obiskov iranskih jedrskih objektov, kakor to dopušča Dodatni protokol k NPT, 6. februarja 2006 pa je razglasila, da bo iz jedrskih objektov in naprav umaknila nadzorne kamere in pečate IAEA,

J. ker zadnja konferenca za revizijo NPT v letu 2005 ni uspela okrepiti večstranske pobude za boj proti širjenju jedrskega orožja in drugega orožja za množično uničevanje,

K. ker so odnosi med EU in Iranom temeljili na tridelnem pristopu, ki so ga zaznamovala pogajanja o sporazumu o trgovini in sodelovanju, politični dialog ter dialog o človekovih pravicah, in ker je prišlo zaradi sedanje krize do prekinitve političnega dialoga,

1. znova obsoja grožnje, ki jih je predsednik Ahmadinedžad izrekel proti Izraelu, saj zbijajo zaupanje v to, da namerava iranska vlada na Bližnjem vzhodu igrati miroljubno in konstruktivno vlogo; zato izraža kritiko nad nedavnim srečanjem predsednika Ahmadinedžada s predstavniki palestinskega gibanja Islamski džihad med njegovim obiskom v Siriji, in zahteva od Irana, da nemudoma prekine vsakršno podporo terorističnim skupinam;

2. izraža globoko zaskrbljenost nad trenutnim stališčem iranskih oblasti do iranskega jedrskega programa, predvsem z njihovo odločitvijo, da odstranijo pečate z večjega števila jedrskih naprav in obnovijo dejavnosti za bogatenje urana;

3. potrjuje resolucijo IAEA z dne 4. februarja 2006, v kateri je izražena kritika na račun Irana zaradi neupoštevanja priporočil IAEA ter katera poudarja pomanjkanje zaupanja v trditev, da je iranski jedrski program namenjen izključno v miroljubne namene;

4. podpira prošnjo IAEA iz njene resolucije z dne 4. februarja 2006, da zaprosi svojega generalnega direktorja, naj poroča Varnostnemu svetu ZN ter predstavi vsa sprejeta poročila in resolucije IAEA, povezane s tem vprašanjem;

5. meni, da mora Iran v skladu z resolucijo IAEA z dne 24. septembra 2005 ponovno v celoti in trajno opustiti vse dejavnosti, povezane z obogatitvijo in predelavo urana, razmisliti o gradnji raziskovalnega reaktorja, kjer se kot moderator uporablja težka voda, nemudoma ratificirati Dodatni protokol in obnoviti njegovo izvajanje ter na splošno izvajati ukrepe za izboljšanje preglednosti, ki jih je zahteval generalni direktor IAEA;

6. ponovno potrjuje, da ima Iran pravico do razvoja jedrskega programa v skladu s členom IV NPT ter podpira pobude in predloge E3 in drugih mednarodnih partnerjev za sodelovanje z Iranom na jedrskem področju za uporabo v miroljubne namene; hkrati ponovno poziva iransko vlado, naj se vzdrži groženj proti kateri koli državi in naj v celoti spoštuje načela listine Združenih narodov;

7. meni, da sodelovanje Varnostnega sveta ZN, kakor predlaga IAEA, predstavlja korak, potreben za oceno sedanjih razmer, in se strinja s sklepi Sveta, v katerih poziva k okrepitvi vloge IAEA; meni, da bi morala ta poteza preprečiti nadaljnje poslabšanje sedanjih razmer; poziva države članice, da svoje pobude natančno uskladijo z IAEA in ZN;

8. potrjuje, da se mora to vprašanje rešiti v skladu s pravili mednarodnega prava, za kar sta potrebna sodelovanje in pregleden pristop iranske vlade do IAEA; v tem okviru podpira zavezanost E3 k preprečevanju širjenja jedrskega orožja in poziva vse vpletene strani, naj storijo vse kar je v njihovi moči, da bi s pogajanji našli rešitev za jedrski spor pred naslednjim poročilom generalnega direktorja IAEA 6. marca 2006;

9. poudarja pomembnost sodelovanja z ZDA, Rusijo, Kitajsko in neuvrščenimi državami, da bi razmislili o dopolnilnih konceptih z namenom dosege celovitega dogovora z Iranom glede jedrskih objektov v tej državi, njihove uporabe in upoštevanja iranskih varnostnih vprašanj;

10. poziva Iran, da razmisli o ruskem predlogu za proces bogatenja urana, ki ga podpira tudi E3 in ki bi Iranu omogočil, da svoj jedrski program vključi v večstranski okvir; meni, da je treba takšno rešitev obravnavati kot predlog za izboljšanje obstoječih pravil pod nadzorom IAEA za vse zainteresirane države; poziva Evropsko unijo, da podpre predloge, kot je predlog strokovne skupine ZN na visoki ravni, za dosego večstranskega upravljanja bogatenja urana, na primer za Bližnji vzhod, pri čemer bi distribucijo nadzorovala IAEA;

11. globoko obžaluje, da so v letu 2005 vsi poskusi za doseganje napredka v zvezi z jedrskim razoroževanjem, revizijo NPT ter vrhom za prenovo ZN popolnoma propadli;

12. želi pohvaliti generalnega direktorja in sekretariat IAEA za profesionalno in nepristransko prizadevanje pri izvajanju sporazuma o varovalnih ukrepih v Iranu; poudarja, da sodelovanje Varnostnega sveta ne pomeni prenehanja sedanjih pristojnostih IAEA, in poziva Iran, naj IAEA omogoči, da še naprej v celoti uporablja svoje kontrolne in nadzorne zmogljivosti;

13. poziva Iran, naj izkoristi prednost svojih ogromnih energetskih zalog in tehnološkega znanja in izkušenj z namenom, da vlaga v razvoj obnovljivih virov energije ter v sodobne in racionalne uporabe fosilnih virov energije;

14. meni, da bi lahko bilavzpostavitev območja brez orožja za množično uničevanje na Bližnjem vzhodu pomemben korak naprej pri reševanju varnostnih vprašanj držav te regije;

15. poziva Komisijo, da uvede vse ukrepe, ki jih je treba sprejeti v okviru evropske pobude za demokracijo in človekove pravice za krepitev stikov in sodelovanja z iransko civilno družbo, neodvisnimi občili in demokratično opozicijo, ter da skupaj z Evropskim parlamentom podpre demokracijo in spoštovanje človekovih pravic v Iranu;

16. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, vladam in parlamentom Islamske republike Iran in vseh drugih držav, navedenih v tej resoluciji, generalnemu direktorju IAEA in generalnemu sekretarju Združenih narodov.

[1] Sprejeta besedila, P6_TA(2005)0382.

[2] Sprejeta besedila, P6_TA(2005)0441.

--------------------------------------------------